Bestuurspermit deel 2: Gaan húlle ook deur dié rompslomp? | Netwerk24
Deur Martin Nel, Bloemfontein 17 April 2019 00:00
Hierdie brief is ’n opvolg op my brief “Wat ’n rompslomp om dié permit te kan kry” (05.04) oor frustrasie met die aansoek om ’n openbare bestuurs­permit.
Die beampte reik aan jou ’n dokument uit waarop die bankbesonderhede van vier groot banke is. Jy moet R100 in genoemde rekening betaal sodat ’n private firma jou vingerafdrukke kan nagaan.
Ná ’n hele week en een dag is ek terug net om meegedeel te word: my betaling wys nog nie op die stelsel nie en die proses van nagaan het dus nie begin nie.
Ek word meegedeel dat ek die geld nie per elektroniese fondsoorplasing moes gedoen het nie, maar dit kontant in ’n bank moes inbetaal het. Dan wys dit glo dadelik.
Verskoon dat ek vra, maar die oorplasing is van my eie bank na dieselfde bank gedoen. Indien iemand geld na my rekening in dieselfde bank oorplaas, wys dit dadelik.
Die uiteinde is dat ek ná sewe dae weer die toetssentrum moet besoek voordat ek die laaste R186 kan betaal, wat dan die proses vir uitreik van ’n nuwe kaart sal begin.
Die permit kos dus R711 plus 200 km se brandstof van vyf besoeke. Die koste is dus R911 elke twee jaar. Gaan die taxibestuurders ook deur dié proses?